
פסק דין


א. התביעה וההליכים שבעקבותיה

1.
תביעה שעניינה במתחם שבו פועלת עתה התחנה המרכזית "החדשה" של אגד בירושלים, ושלפנים פעלה שם התחנה "הישנה". המדובר בחלקת אדמה, הידועה כגוש 30075 חלקה 160. 

 

2.
התובע הוא הקדש דתי-משפחתי, המתנהל בביה"ד הרבני להקדשות בירושלים. שתי הנתבעות הן חברות הקשורות בהפעלת מתחם התחנה המרכזית הנ"ל. 

 

3.
אין מחלוקת, כי בידי הנתבעות 105750 חלקים מתוך 109130 חלקים של החלקה הנ"ל, שהם כ-96.9% מהחלקה. עניינה של התביעה דנן בכ-3.1% הנותרים. 

 

4.
הסעדים שהתובע עותר להם (בסעיף 12 של כתב התביעה המתוקן) הם:

           "(א) להזמין את הנתבעות לדין, ולחייבן להציג בפני התובע את כל חוזי השכירות של דיירי התחנה המרכזית הישנה והחדשה, וזאת בין אם אלה הנתבעות ובין אם מי מטעמן וכן את כל התקבולים ששולמו למי מהנתבעות ע"י המשתמשים השונים.


(ב) להצהיר כי התובע זכאי לקבל שווי דמי שימוש ראויים וחלקו בתקבולים הנובעים מהנכס (הן בעבר והן בעתיד) בהתאם לחלקו מהנתבעות, הן בגין הכספים אותם הן קיבלו ועדיין מקבלות שלא כדין בעבור חלקו של התובע בחלקה (לרבות תקבולים בגין שכ"ד, חברת אחזקה וכל תקבול אחר), והן את הכספים המגיעים לתובע כתוצאה מהשימוש שהנתבעות עושות לשימושן האישי בחינם בשטח, בעיקר לצרכי הפעלת שירותי התחבורה וזאת בצרוף תשלומי ריבית והצמדה כדין. 


(ג) לחילופין, באם יסרבו הנתבעות לעשות כן, לחייבן לסלק את המחוברים אותם הן חיברו לחלקה וזאת מבלי לקבל את רשותו של התובע, בנוסף לתשלום חלקו היחסי של התובע בכספים שקיבלו הנתבעים עד היום.


(ד) לחייב את הנתבעות בהוצאות תביעה זו בתוספת שכר טרחת עו"ד בצרוף מע"מ כדין".

 

5.
בכתב ההגנה המתוקן כופרות הנתבעות בזכויות שהתובע טוען כי יש לו במקרקעין הנ"ל, והן מוסיפות וטוענות, כי אפילו היו לתובע זכויות כלשהן, עדיין אין הוא זכאי לסעדים שהוא עותר להם, או לפחות לרוב רובם. 

 

6.
במשך פרק זמן משמעותי, בקשו הצדדים, בהסכמה, שלא להתקדם בהליכים. היה זה בשל מו"מ לפשרה, ובשל עניינים הקשורים לגיבוש חומר וללימודו. גם לאחר שנקבע כי יש לבצע צעדים שונים לצורך התקדמות בהליכים, נתבקשו ארכות, כאשר בשלבים הראשונים היה זה מתוך הסכמה הדדית. החל משלב מסויים, נתבקשו דחיות מטעם הנתבעות, לצורך איתור מסמכים, אשר נתקלו בהתנגדות מצד התובע. דברים שנאמרו בהחלטה מ-14.9.04 מסכמים את מה שרלבנטי בהקשר זה, ועל כן אביאם כלשונם:


"לאחר שקילת טענות הצדדים, הגעתי לכלל מסקנה, שאין להעתר לבקשה הנוכחית, לדחיית הדיון הקבוע ל-27.10.04. זאת בשונה מהחלטה קודמת שניתנה ביחס לבקשה דומה, אשר בה נעתרתי לבקשת הנתבעת (צ"ל: הנתבעות-ר.י.), חרף התנגדות התובע. 


לנוכח השתלשלות העניינים עד כה ומכלול נתוני התיק, אין מקום להעתר לבקשת הדחייה שעל הפרק, ובמיוחד אין להעתר לה לנוכח הסכמת התובע, כי אם בחיפושי הנתבעות יימצאו מסמכים נוספים שניתן להגישם, הרי שלא תבוא התנגדות לכך. 


על האמור לעיל אוסיף, כי אם הצדדים יגיעו להסדר כספי, בהמשך לדברים שעלו בדיון מ-13.9.04, אשר יביא להסכמת התובע לדחיית הדיון, הרי שאסכים לדחות הדיון. אוסיף עוד, כי אם יתברר בדיעבד שהתובע ידע כי יש מקום להעתר לבקשת הדחיה, ובכל זאת סרב לה, עלול הדבר להתבטא לחובתו בכל הנוגע לפסיקת הוצאות".

 

7.
לאחר שהצדדים הגישו את שחפצו להגיש לקראת שמיעת הראיות, התקיימו שתי ישיבות הוכחות, סמוכות זו לזו, אשר במסגרתן העידו כמה וכמה עדים: מטעם התובע העידו עו"ד ירון רבינוביץ' (שהוא אחד מנאמני ההקדש) ואלון מוסיוף, שהקדימו והגישו תצהירי עדות ראשית, וכן השמאי אלעד גרשונוביץ, שהוגשה חוות דעת אשר נערכה על ידיו. מטעם הנתבעות העיד מאיר תורג'מן, שהגיש תצהיר עדות ראשית. כמו כן העיד מטעמן, חיים אמסלם - אשר טיפל בענייני הנכס הנדון בשלבים שונים מטעם התובע, ונכח באולם בית המשפט במהלך הדיון - ללא הגשת תצהיר. ככלל, העדים היו יותר "מרכזי נתונים", מאשר עדים "קלאסיים".


לעניין חוות דעת משפטית מאת עו"ד אייזנשטיין, שבקשו התובעים להגיש, הוחלט, כי התובעים לא רשאים להגישה כראיה (ראו החלטה מ-1.2.05).

 

8.
בהחלטה האחרונה הנ"ל, גם נדחתה בקשה נוספת של הנתבעות "לעיכוב המשך הליכי משפט", תוך שנאמרו הדברים הבאים:


"לעניין עיכוב ההליכים - גם כן מקובלת עליי עמדת התובע. זאת מכח הטעמים הכלולים בתגובתו, ובהמשך להחלטתי   מ-14.9.04, אשר הנתונים שביסודה לא השתנו, ואם השתנו - הרי, שבכל הנוגע לעיכוב ההליכים, השינוי הוא יותר לחובת הנתבעות מאשר לזכותן. 


אוסיף, כי בעבר נעתרתי לבקשת הנתבעות, ואפשרתי עיכוב ממושך למדיי, אך במסגרת ההחלטה מ-14.9.04, וגם עתה, אני סבור, שאין הצדקה לעיכובים נוספים. 


עדיין אני סבור, שאם לנתבעות כה חשוב העיכוב, הרי שהן תוכלנה להשיגו ע"י הסדר כספי מתאים עם התובע. בהקשר זה אוסיף, כי אין באמור בסעיף 11 לבקשת הנתבעות כדי לשלול הסדר כספי מתאים, שהרי, ברור, כי מדובר בהסדר ביניים זמני, כאשר ניתן יהיה להחזיר הגלגל אחורנית גם לגבי תקופת תחולתו, בהתאם להכרעה בתובענה העיקרית. 


בהמשך לאמור לעיל בעניין הסדר אפשרי, אני מעכב ההליכים עד 22.2.05, שעד אז ניתן לדווח על הסדר כספי, או להציג עמדה לגבי הסדר מוצע".

 

9.
בסיומה של אותה החלטה נקבעו מועדים להגשת סיכומים. דא עקא, שבעניין זה לא רק שנתבקשו ארכות ממושכות, אלא שגם באה בקשה של התובע להגיש סיכומי תשובה, אשר, במכלול נסיבות המקרה, ועל רקע השאלות העומדות להכרעה, החלטתי שלא לקבל לגביה את התנגדות הנתבעות, אך לאפשר גם להן להגיב לאותם סיכומי תשובה, במגמה "לאפשר מיצוי כל הטענות לשני הצדדים" (החלטה מ-10.10.05).

 

10.
בסופו של דבר, משהושלמה הגשה של סיכומים מקיפים מאוד מאת שני הצדדים, במתכונת בת ארבעה שלבים, הוכשרה הקרקע לפסיקת הדין. 

 


ג. תוצאה סופית בקליפת אגוז

11.
כפי שציינתי לעיל, מטעם שני הצדדים הוגשו סיכומים מקיפים מאד. המדובר בסיכומים ארוכים מאד, אשר יש בהם התייחסות לעניינים רבים. עם זאת, ובמידה מסויימת דווקא בשל כך, הרי שבעת בחינת התוצאה הראוייה, חשוב שמרוב עצים לא יאבד היער, ושניתן יהיה לעמוד על התמונה בכללותה, ולהגיע לתוצאה הראוייה, בהתחשב במכלול נתוני המקרה, וכי התייחסות פרטנית לעניינים שונים לא תכשיל את כל אלה. 

 

12.
בסופו של יום, הרי שמבין הסעדים שהתובע עותר להם בסעיף 98 של סיכומיו (תוך שינוי הסדר לעומת מה שצוטט לעיל מתוך סעיף 12 של כתב התביעה המתוקן המתוקן), אני נעתר במסגרת פסק דין זה באורח חלקי לסעד הראשון, ובהתאמה לכך גם לסעד השני. הכוונה לכך שבמסגרת פסק דין זה אני מצהיר, כי התובע זכאי לקבל שכר ראוי בקשר לשימוש הבלעדי שעשו הנתבעות בנכס, כי הוא זכאי לקבל 3.1% מן הפירות שהפיקו הנתבעות בנכס, וכי הוא זכאי לקבל הצמדה וריבית מיום קבלת כל תשלום ותשלום, במהלך כל התקופה שלאחר 24.10.00, שאז נקבעה זכותו להירשם כבעלים של חלק מן החלקה (במסגרת ה"ק 1/98 הנ"ל), ולא החל משנות הששים המוקדמות. כמו כן, אני מורה לנתבעות לגלות ולהציג בפני התובע את כל המסמכים הקשורים בהכנסות הנ"ל לגבי התקופה שלאחר 24.10.00, ולא לפני כן. 

13.
אסביר להלן כיצד הגעתי לתוצאה דלעיל, תוך התייחסות ספציפית לטענות שונות שעלו ע"י הצדדים. 

 


ד. אין לדחות התביעה דנן בשל המתכונת שבה הוגשה

14.
למרות שאיני מקבל את כל טענות התובע הכלולות בסעיף 19 של סיכומי התשובה שלו, לעניין תכליתה של התביעה דנן, ובעניין הבחירה העתידית שברצונו לבחור, לאחר מתן פסק דין זה, עדיין אין לדחות התביעה דנן בטענה דיונית של תביעה בלתי ראוייה. בידוע, שקיים שיקול דעת לבית המשפט בכל הנוגע לתביעה לסעד הצהרתי. במקרה דנן, על כל מורכבותו, היה זה דווקא ראוי להגיש בתחילה תביעה לסעד הצהרתי. בהמשך לכך, ברור שדיון בתביעה כזו אינו דיון עקר ומיותר, אלא דיון שבמסגרתו יוכרעו כל העניינים העקרוניים, באורח שיחייב את הצדדים להמשך הדרך, ושיאפשר להם לשקול צעדיהם מכאן ולהבא. דווקא כריכה של עניינים הצהרתיים וכספיים יחדיו היתה עלולה לסרבל את ההליכים, ולהכביד על התנהלותם, ואפשר שגם להביא לדיון בעניינים שמאוחר יותר יתברר שלא היה צורך לדון בהם. 

 

15.
בהמשך למה שנאמר לעיל, בסעיף 14, ובכלל, כאן המקום לומר, כי במצב העניינים שתואר, הרי שלפחות לכאורה, לפי הגישה המקובלת בפסיקה, התובע לא זקוק להיתר לפיצול סעדים כדי לתבוע בהמשך סעדים שאינם הצהרתיים. עם זאת, אם תוגש תביעה נוספת, ותעלה במסגרתה טענה בהקשר זה, הרי שההליכים בקשר לאותה תביעה הם שישמשו האכסניא המתאימה למיצוי הדיון בכל הקשור בכך. 

 

16.
לאחר שסולקה אבן הנגף האפשרית הנ"ל, ניתן להתחיל להכנס לעבי הקורה של הטענות אשר לגופם של דברים. 

 


ה. המצב הרישומי של המקרקעין שבהם עסקינן

17.
הליכי הסדר ביחס לחלקה דנן התקיימו עוד בשנת 1947. ביום 13.8.47 נרשם, כי בוצעה פעולת "REGISTRATION", שמהותה "רישום לאחר הסדר", ולעניין הבעלות נרשם, כי היא "IN DISPUTE", קרי: במחלוקת (ראו נספחים ו', ז' לת/1). הליכים שנתקיימו בעניין הבעלות בפני פקיד ההסדר הופסקו עוד בשנת 1951.


ביולי 1998 הוגשה תביעה בשם יורשי שלמה מוסיוף ז"ל (ה"ק 1/98 בבית המשפט המחוזי בירושלים), שבעקבותיה ניתן פסק דין (ביום 24.10.00) שהורה לרשום הזכויות בחלקה ע"ש התובעים שם. לאחר מכן בוצעה פרצלציה לא רצונית בגוש 30075, שבו עסקינן, והחלקה שהיתה בעבר חלקה 36 נרשמה כחלק מחלקה 160.

 


ו. רכישת המקרקעין ע"י הנתבעות

18.
בשעה שהנתבעת 2 רכשה את המקרקעין מעיריית ירושלים, היא לא בדקה בצורה מספקת את זכויות הבעלות בחלקה 36, ולמעשה רכשה קרקע ממי שהקרקע אינה שלה. העולה מהאמור בחוזה שבין הנתבעת 2 לעירייה, משנת 1963, הוא, שהעירייה הציגה לנתבעת 2 מצג כאילו הבעלות בחלקה 36 בידיה, אף בלי צורך בהפקעה (רק חלקה 27 הופקעה), ונראה, שהנתבעת 2 הסתפקה בכך, שכן בירור מדוקדק היה מגלה, כי המצב שונה. לפיכך, רכישה זו אינה יכולה לעמוד בתנאי סעיף 10 לחוק המקרקעין. 

 

19.
גם בעסקה שבין הנתבעות לבין עצמן, יש פגם משמעותי. מהחוזה שבין הנתבעות לבין עצמן, משנת 1965, עולה, כי לגבי חלקות 36, 37 ישנו מכתב מ-24.5.65 מטעם מנהל מקרקעי ישראל. קורא תמים של החוזה מבין מכאן, כי, לפי דרישת הנתבעת 1, בעקבות קושיות שהיו, הוצא מכתב המאשר את הבעלות/חכירה של הנתבעת 2 על חלקה זו ואת המכירה, וכי הנתבעת 1 הסתמכה על מכתב זה בכל הקשור לרכישת חלקה 36. אלא, שהמכתב נמצא לפנינו, והוא עוסק בחלקה 37 בלבד. אין זה סביר לטעון, או להניח, שהיו שני מכתבים זהים שהוצאו בנפרד לשני החלקות, ודווקא המכתב לגבי חלקה 36 אבד. כיצד עלינו להשקיף על תיאור זה - האם יש להסיק מכאן כי הנתבעת 2 הטעתה את הנתבעת 1? או שהנתבעות שתיהן עשו יד אחת, וחתמו על חוזה, שתכליתו לטשטש את העובדה שידוע לשתיהן שלנתבעת 2 אין למעשה בעלות על חלקה זו, אותה היא מתיימרת למכור במסגרת העסקה הכוללת? שאלות אלו עולות גם בקשר ליחסי הנתבעת 2 עם העירייה. בין כך ובין כך, שאלות אלה עניינן ביחסים שבין הנתבעות לבין עצמן, ובינן לבין העירייה. לענייננו, כל שצויין לעיל, בצירוף העובדה שהנתבעות לא עשו דבר, לכל אורך השנים, לשם רישום החלקה על שמן, אומרת דרשני, ומציבה את הנתבעות במצב בעייתי, שיש בו להצביע על חוסר תום לב משמעותי. בכך אף נמנעת מהן האפשרות להיבנות מסעיף 9 לחוק המקרקעין. 

 


ז. פועל יוצא ממה שנאמר עד כה

20.
לאור כל שנאמר עד כה, הרי שבין אם יש לראות את המקרקעין דנן כמקרקעין מוסדרים (וזו דעתי, כפי שאבהיר להלן), ובין אם לאו, הנתבעות לא תוכלנה להיבנות מהוראות סעיף 23 לחוק המקרקעין, כפי שהן מעוניינות. זאת בשל כך שלא נתקיים התנאי הכלול בסעיף 23(א)(1) לחוק זה, לפיו: "המקים סבר בתום לב בשעת הקמת המחוברים כי הוא בעל המקרקעין". בהמשך לכך, חל בענייננו סעיף 21 לחוק, ומכל מקום, יש להפעיל את שיקול הדעת שבית המשפט רשאי להפעיל מכח סעיף 24 לחוק, שכותרתו "תשלום בעד שימוש", ושלדבריו "בית המשפט רשאי, אם נראה לו הדבר צודק בנסיבות העניין, לחייב את המקים לשלם לבעל המקרקעין שכר ראוי בעד התקופה שבה החזיק המקים במחוברים שלא כדין", וזאת לגבי התקופה שנקבעה לעיל. גם בכל יתר הטענות של הנתבעות אין כדי למלטן מתוצאה זו. 

 

21.
בקצרה ייאמר, כי הנתבעות רכשו - הנתבעת 2 מהעירייה, והנתבעת 1 מהנתבעת 2 - קרקע מוסדרת, שלא מבעליה הרשומים, בשעה שבמרשם המקרקעין מפורש, כי שאלת הבעלות על הקרקע לא הובררה - ומכאן שהיה עליהם לדעת כי הם רכשו את הקרקע שלא מבעליה. רכישה זו אינה זוכה לתקנות השוק שבחוק המקרקעין, וזכותו של התובע גוברת. 

 

22.
גם בטענות הנתבעות בקשר לכך שהתובע לא צירפן כצד בהליכי ההסדר, אין כדי להושיען לגבי התביעה דנן. ככלל, הצדדים בהליך של הסדר הינם התובעים שהגישו תביעות סותרות לפקיד ההסדר - במקרה זה התובע ומשפחת ג'ראללה (האפוטרופוס הכללי). הנתבעות, אשר לא בקשו מעולם לרשום את זכות הבעלות שלהם בחלקה, לא פנו לשם כך לפקיד ההסדר בתביעה, וממילא אינן צדדים באותו הקשר. היותן מחזיקות בפועל במקרקעין אינה הופכת אותן לצד בהליך ההסדר. כך או כך, די במה שנאמר כדי ללמדנו, כי אין בטענות אלה כשלעצמן כדי לפטור את הנתבעות מחובת תשלום לתובע, ובמיוחד על רקע מה שנתברר ממכלול הראיות בהליכים דנן.

 

23.
לעניין המועד שממנו ואילך חלה חובת התשלום של הנתבעות, עדיפות בעיניי הטענות שבסעיף 93 של סיכומי הנתבעות, המצדיקות חיוב כפי שנקבע לעיל, בסעיף 12, על פני טענות התובע, בסעיף 42 לסיכומי התשובה שלו, ולכן, יש לחייב בשכר ראוי, לכל היותר, עבור התקופה שמאז זכות התובע להרשם כבעלים, שהוכרה ב-24.10.00. 

ככלל, התובע - שעליו נטל השכנוע כדי לבסס זכאות לסכומי כסף מאת הנתבעות - לא עמד במוטל עליו כדי להיות זכאי לתשלומים מן הנתבעות עבור תקופה מוקדמת יותר. בין היתר, כך מבחינת דיני ההתיישנות והשיהוי, ואפשר שאף מבחינת דיני "הרשיון" שהצדדים טוענים לגביהם, קיימת בעייה לתבוע בשנת 2001 תביעה שביסודה חיובים כספיים לגבי שנה אחורה. הסברי התובע לעניין האחור הרב נשמעים מלאכותיים, ולא רצוניים, ומכל מקום, אין בהם להצדיק את מעשיו ובעיקר את מחדליו, בהקשר זה. 

 

24.
לנוכח הקביעה דלעיל, יש מקום להורות לנתבעות לגלות ולהציג בפני התובע מסמכים, כפי שנקבע לעיל, בסעיף 12, לגבי אותה תקופה שהתובע זכאי לגביה לתשלומים מאת הנתבעות. 

 


ח. האם מדובר במקרקעין מוסדרים?

25.
לנוכח כל שנאמר עד כה, ובמיוחד בסעיף 20, אני סבור, שהכרעה חדה בשאלה שבכותרת פרק זה היא בגדר מה שלמעלה מן הצורך במסגרת פסק דין זה. עם זאת, למקרה שיש ללכת בתלם חשיבה שונה מזה שבו הלכתי אני, או כדי לקדם כל אפשרות שתהיה נפקות להכרעה כנ"ל, אבהיר את עמדתי בעניין זה. 

 

26.
כאמור, דעתי היא, שככל שיש לכך נפקות בענייננו, הרי שיש לראות במקרקעין דנן "מקרקעין מוסדרים". 

 

27.
לשונו של סעיף 2 לפקודת ההסדר היא: "ראה השר שמן הראוי לערוך הסדר ורישום הזכויות במקרקעין" - קרי: הסדר לחוד, ורישום זכויות לחוד. 

 

28.
בהמשך לאמור לעיל, וככלל, מקובלת עליי הטענה שבסעיף 31 לסיכומי התשובה של התובע - הנתמכת בדברי פרופ' וייסמן וכב' השופט (בדימוס) חלימה - כי מהות הליך הסדר המקרקעין בשיטה שלנו (שיטת טורנס) היא הסדרת גבולות ולא הסדרת בעלות. במובן זה ברור, כי אין בעובדה שנושא הבעלות טרם הוסדר בשעתו, כדי לשלול את ההשקפה על המקרקעין דנן כעל מקרקעין מוסדרים. 

 

29.
בהמשך לכך, ומכל מקום, הרישום במרשם עצמו תומך בתוצאה דלעיל. הרישום "לא הוסדר" משובץ בנושא הבעלות, כאשר מצויין לגבי עצם הרישום במפורש, כי הוא "רישום לאחר הסדר". אין אפוא לטעות בתרגום של "IN DISPUTE" ל"לא הוסדר" (שהוא, לדעתי, תרגום קלוקל, במקום לתרגם: "במחלוקת"), שכן עדיין ברור כי יש לשייכו לעניין הסדרת הזכויות ולא לעניין הסדרת הגבולות, שהיא שהופכת את המקרקעין למוסדרים.

 

30.
מעבר לכל שנאמר, ואפילו לשיטת הנתבעות, אין סיבה, שהרישום לפיו נושא הבעלות נמצא במחלוקת, לא יהיה ראייה לתוכנו, כשם שהרישום שהבעלות היא של מאן דהו מהווה ראייה כזו. גם במובן זה, לא יכולות הנתבעות להצדיק את אופן התנהלותן במקרה דנן, בעניין הרכישה ובעניין הקמת המחוברים, בהסתתרות מאחורי סיווג זה או אחר של רישום, וברור, שהתנהלותן היתה חסרת תום לב, וכי בוודאי שאין בה להצדיק הפטרתן מחובות שמוצדק לחייבן בהן כלפי התובע. 

 


ט. סוף דבר

31.
השורה התחתונה של פסק דין זה היא, כאמור לעיל, בסעיף 12. 

 

32.
במכלול נסיבות המקרה, ובהתחשב גם בקבלת חלק מן התביעה, ודחיית חלק אחר שלה, אני מחייב את הנתבעות, יחד ולחוד, לשלם לתובעת - עבור שכ"ט עו"ד ומע"מ והוצאות משפט גם יחד - סכום כולל של 20,000 ₪.
 

33.
בטרם חיתום אציין, כי - הן לנוכח קיומם של הליכי פשרה בעבר, הן לנוכח הצורך בהליכים נוספים, העלולים להיות סבוכים למדי, אם לא תושג פשרה כוללת - מומלץ מאד למצות כל שניתן במגמה להגיע לפשרה כוללת, שתביא לסיום כל ההליכים המשפטיים. 

 

 

ניתן בהעדר הצדדים היום, ב' בתמוז תשס"ו (28 ביוני 2006).

המזכירות תשלח את פסק הדין אל באי כח הצדדים.

 

	רפאל יעקובי, שופט


 

 
 
 

